雨後見酴醾
作者：張埴
朝代：宋

paragraphs: 夜來一過雨，萬紅不留跡。
草木是尋常，奈何春失色。
園林肯忍耻，人眼看不得。
向來傾艷時，天女幾奪織。
今朝有差事，泥土蒙文飾。
素花最後出，到骨是一白。
東官賞其韻，居然班十客。
著處合摇臺，殘垣不三尺。
故家美風味，可憐六月息。
相逢各默然，笑口不得擘。
造化則劇耳，風簷重嗟惜。